title: 2011/34/ES: Padomes Lēmums ( 2010. gada 8. novembris ) par to, lai Savienības vārdā parakstītu un provizoriski piemērotu Protokolu Partnerības un sadarbības nolīgumam, ar ko izveido partnerību starp Eiropas Kopienām un to dalībvalstīm, no vienas puses, un Ukrainu, no otras puses, par Pamatnolīgumu starp Eiropas Savienību un Ukrainu par vispārējiem principiem Ukrainas dalībai Savienības programmās#Protokols Partnerības un sadarbības nolīgumam starp Eiropas Kopienām un to dalībvalstīm, no vienas puses, un Ukrainu, no otras puses, par Pamatnolīgumu starp Eiropas Savienību un Ukrainu par vispārējiem principiem Ukrainas dalībai Savienības programmās

text:
               21.1.2011

               LV

               Eiropas Savienības Oficiālais Vēstnesis

               L 18/2

         PADOMES LĒMUMS
   (2010. gada 8. novembris)
   par to, lai Savienības vārdā parakstītu un provizoriski piemērotu Protokolu Partnerības un sadarbības nolīgumam, ar ko izveido partnerību starp Eiropas Kopienām un to dalībvalstīm, no vienas puses, un Ukrainu, no otras puses, par Pamatnolīgumu starp Eiropas Savienību un Ukrainu par vispārējiem principiem Ukrainas dalībai Savienības programmās
   (2011/34/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 114., 168., 169., 172. pantu, 173. panta 3. punktu, 188. un 192. pantu saistībā ar 218. panta 5. punktu un 218. panta 8. punkta pirmo daļu,
   ņemot vērā Eiropas Komisijas priekšlikumu,
   tā kā:

               (1)

               Padome 2007. gada 18. jūnijā pilnvaroja Komisiju risināt sarunas par protokola noslēgšanu Partnerības un sadarbības nolīgumam, ar kuru izveido partnerību starp Eiropas Kopienām un to dalībvalstīm, no vienas puses, un Ukrainu, no otras puses, (1) par Pamatnolīgumu, ar ko nosaka vispārējos principus Ukrainas dalībai Savienības programmās (turpmāk “protokols”).

               (2)

               Komisija ir sekmīgi pabeigusi sarunas.

               (3)

               Lisabonas līgumam stājoties spēkā 2009. gada 1. decembrī spēkā, Eiropas Savienība ir aizstājusi Eiropas Kopienu un ir tās pēctece.

               (4)

               Protokols būtu jāparaksta Savienības vārdā, ņemot vērā tā noslēgšanu vēlāk.

               (5)

               Saskaņā ar tā 10. pantu protokols būtu jāpiemēro provizoriski, kamēr nav pabeigtas procedūras tā noslēgšanai,

         IR PIEŅĒMUSI ŠO LĒMUMU.
   1. pants
   Ar šo Savienības vārdā tiek apstiprināta Protokola parakstīšana Partnerības un sadarbības nolīgumam, ar ko izveido partnerību starp Eiropas Kopienām un tās dalībvalstīm, no vienas puses, un Ukrainu, no otras puses, par Pamatnolīgumu starp Eiropas Savienību un Ukrainu par vispārējiem principiem Ukrainas dalībai Savienības programmās (turpmāk “Protokols”), ņemot vērā tā noslēgšanu.
   Protokola teksts ir pievienots šim lēmumam.
   2. pants
   Ar šo Padomes priekšsēdētājs tiek pilnvarots norīkot personu vai personas, kas ir tiesīgas Savienības vārdā parakstīt protokolu, ņemot vērā tā noslēgšanu.
   3. pants
   Protokolu no tā parakstīšanas dienas piemēro provizoriski, līdz tiek pabeigtas tā noslēgšanai vajadzīgās procedūras.
   4. pants
   Šis lēmums stājas spēkā tā pieņemšanas dienā.

      Briselē, 2010. gada 8. novembrī

            Padomes vārdā –

            priekšsēdētājs

         M. WATHELET

      (1)  OV L 49, 19.2.1998., 3. lpp.

      PROTOKOLS
      Partnerības un sadarbības nolīgumam starp Eiropas Kopienām un to dalībvalstīm, no vienas puses, un Ukrainu, no otras puses, par Pamatnolīgumu starp Eiropas Savienību un Ukrainu par vispārējiem principiem Ukrainas dalībai Savienības programmās
      EIROPAS SAVIENĪBA, turpmāk “Savienība”,
      no vienas puses, un
      UKRAINA,
      no otras puses,
      turpmāk abas kopā “Puses”,
      tā kā:

                  (1)

                  Ukraina ir noslēgusi Partnerības un sadarbības nolīgumu, ar ko izveido partnerību starp Eiropas Kopienām un to dalībvalstīm, no vienas puses, un Ukrainu, no otras puses (1) (turpmāk “nolīgums”), kurš stājās spēkā 1998. gada 1. martā.

                  (2)

                  Eiropadome 2004. gada 17. un 18. jūnija Briseles sanāksmē atzinīgi vērtēja Komisijas priekšlikumus par Eiropas Kaimiņattiecību politiku (EKP) un apstiprināja Padomes 2004. gada 14. jūnija secinājumus.

                  (3)

                  Padome pēc tam vairākkārt ir pieņēmusi secinājumus, ar kuriem tā atbalstīja minēto politiku.

                  (4)

                  Padome 2007. gada 5. martā pauda atbalstu Komisijas 2006. gada 4. decembra paziņojumā izklāstītajai vispārējai pieejai, saskaņā ar kuru EKP partneri atbilstoši to sasniegumiem var piedalīties Kopienas aģentūru darbā un Kopienas programmās, ja to pieļauj juridiskais pamats.

                  (5)

                  Ukraina ir paudusi vēlmi piedalīties vairākās Savienības programmās.

                  (6)

                  Īpašie noteikumi, jo īpaši attiecībā uz finanšu ieguldījumu, kā arī ziņošanas un novērtēšanas procedūras, par Ukrainas dalību katrā atsevišķā programmā būtu jānosaka saprašanās memorandā starp Komisiju un Ukrainas kompetentajām iestādēm,

            IR VIENOJUŠĀS PAR TURPMĀKO.
      1. pants
      Ukrainai ir atļauts piedalīties visās pašreizējās un turpmākās Savienības programmās, kas saskaņā ar šo programmu pieņemšanas attiecīgajiem noteikumiem ir atvērtas Ukrainas dalībai.
      2. pants
      Ukraina sniedz finansiālu ieguldījumu Savienības vispārējā budžetā atbilstīgi īpašajām programmām, kurās Ukraina piedalās.
      3. pants
      Ukrainas pārstāvjiem ir atļauts piedalīties kā novērotājiem un saistībā ar jautājumiem, kuri attiecas uz Ukrainu, pārvaldības komitejās, kas atbildīgas par to programmu uzraudzību, kurās Ukraina veic finanšu ieguldījumu.
      4. pants
      Projektiem un iniciatīvām, ko iesniedz Ukrainas dalībnieki, iespēju robežās piemēro tos pašus nosacījumus, noteikumus un procedūras, kas attiecas uz konkrētajām programmām un ko piemēro dalībvalstīm.
      5. pants
      Ar Komisijas un Ukrainas kompetento iestāžu saprašanās memorandu tiek paredzēti īpašie noteikumi par Ukrainas dalību katrā atsevišķā programmā, jo īpaši veicamais finanšu ieguldījums, kā arī ziņošanas un novērtēšanas procedūras, pamatojoties uz attiecīgās programmas pieņemtajiem kritērijiem.
      Ja Ukraina piesakās Savienības ārējai palīdzībai, lai piedalītos kādā noteiktā Savienības programmā, pamatojoties uz 3. pantu Eiropas Parlamenta un Padomes Regulā (EK) Nr. 1638/2006 (2006. gada 24. oktobris), ar ko paredz vispārējos noteikumus Eiropas kaimiņattiecību un partnerības instrumenta izveidošanai (2), vai saskaņā ar jebkuru līdzīgu regulu, ar kuru paredz Savienības ārējo palīdzību Ukrainai un kuru var pieņemt nākotnē, nosacījumus, kas reglamentē to, kā Ukraina izmanto Savienības ārējo palīdzību, nosaka finansēšanas līgumā, ievērojot jo īpaši Regulas (EK) Nr. 1638/2006 20. pantu.
      6. pants
      Saskaņā Padomes Regulu (EK, Euratom) Nr. 1605/2002 (2002. gada 25. jūnijs) par Finanšu regulu, ko piemēro Eiropas Kopienu vispārējam budžetam (3), katrā saskaņā ar 5. pantu noslēgtā saprašanās memorandā nosaka, ka finanšu kontroli vai revīzijas vai citas pārbaudes, tostarp administratīvas pārbaudes, veiks Komisija, Eiropas Birojs krāpšanas apkarošanai (OLAF) un Revīzijas palāta vai tās tiek veiktas ar šo iestāžu atļauju.
      Tiks izstrādāti detalizēti noteikumi par finanšu kontroli un revīzijām, administratīvajiem pasākumiem, sodiem un piedziņu, kas ļaus Komisijai, Eiropas Birojam krāpšanas apkarošanai un Revīzijas palātai piešķirt tādas pilnvaras, kas ir līdzvērtīgas to pilnvarām attiecībā uz palīdzības saņēmējiem vai līgumslēdzējiem, kas veic uzņēmējdarbību Savienībā.
      7. pants
      Šo protokolu piemēro tik ilgi, kamēr ir spēkā nolīgums.
      Šo protokolu Puses paraksta un apstiprina saskaņā ar attiecīgajām procedūrām.
      Katra Puse var šo protokolu denonsēt, par to rakstiski paziņojot otrai Pusei. Šis protokols zaudē spēku sešus mēnešus pēc šāda paziņojuma dienas.
      Protokola izbeigšana pēc jebkuras Puses denonsēšanas neietekmē pārbaudes un kontroles, kas jāveic saskaņā ar noteikumiem, kuri attiecīgā gadījumā paredzēti 5. un 6. pantā.
      8. pants
      Ne vēlāk kā trīs gadus pēc šā protokola spēkā stāšanās dienas un reizi trijos gados pēc tam abas Puses var pārskatīt šā protokola īstenošanu, pamatojoties uz Ukrainas faktisko dalību Savienības programmās.
      9. pants
      Šo protokolu piemēro, no vienas puses, teritorijās, uz kurām attiecas Līgums par Eiropas Savienības darbību, un saskaņā ar minētā Līguma noteikumiem, un, no otras puses, Ukrainas teritorijā.
      10. pants
      Šis protokols stājas spēkā nākamā mēneša pirmajā dienā pēc dienas, kad Puses, izmantojot diplomātiskos kanālus, viena otrai paziņojušas, ka ir pabeigtas to procedūras, kas vajadzīgas, lai protokols stātos spēkā.
      Puses vienojas, ka līdz protokola spēkā stāšanās brīdim tās šo protokolu provizoriski piemēros no tā parakstīšanas dienas, ņemot vērā tā noslēgšanu vēlāk.
      11. pants
      Šis protokols ir nolīguma sastāvdaļa.
      12. pants
      Šis protokols ir sagatavots divos eksemplāros angļu, bulgāru, čehu, dāņu, holandiešu, igauņu, franču, grieķu, ungāru, itāļu, latviešu, lietuviešu, maltiešu, poļu, portugāļu, rumāņu, slovāku, slovēņu, spāņu, somu, vācu, zviedru un ukraiņu valodā, un visi teksti ir vienlīdz autentiski.

         Съставено в Брюксел на двадесет и втори ноември две хиляди и десета година.
         Hecho en Bruselas, el veintidós de noviembre de dos mil diez.
         V Bruselu dne dvacátého druhého listopadu dva tisíce deset.
         Udfærdiget i Bruxelles den toogtyvende november to tusind og ti.
         Geschehen zu Brüssel am zweiundzwanzigsten November zweitausendzehn.
         Kahe tuhande kümnenda aasta novembrikuu kahekümne teisel päeval Brüsselis.
         Έγινε στις Βρυξέλλες, στις είκοσι δύο Νοεμβρίου δύο χιλιάδες δέκα.
         Done at Brussels on the twenty-second day of November in the year two thousand and ten.
         Fait à Bruxelles, le vingt-deux novembre deux mille dix.
         Fatto a Bruxelles, addì ventidue novembre duemiladieci.
         Briselē, divi tūkstoši desmitā gada divdesmit otrajā novembrī
         Priimta du tūkstančiai dešimtų metų lapkričio dvidešimt antrą dieną Briuselyje.
         Kelt Brüsszelben, a kétezer-tizedik év november huszonkettedik napján.
         Magħmul fi Brussell, fit-tnejn u għoxrin jum ta’ Novembru tas-sena elfejn u għaxra.
         Gedaan te Brussel, de tweeëntwintigste november tweeduizend tien.
         Sporządzono w Brukseli dnia dwudziestego drugiego listopada roku dwa tysiące dziesiątego.
         Feito em Bruxelas, em vinte e dois de Novembro de dois mil e dez.
         Întocmit la Bruxelles la douăzeci și doi noiembrie două mii zece.
         V Bruseli dňa dvadsiateho druhého novembra dvetisícdesať.
         V Bruslju, dne dvaindvajsetega novembra leta dva tisoč deset.
         Tehty Brysselissä kahdentenakymmenentenätoisena päivänä marraskuuta vuonna kaksituhattakymmenen.
         Som skedde i Bryssel den tjugoandra november tjugohundratio.
         Вчинено в мiстi Брюссель двадцять другого листопада двi тисячi десятого року.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen
            За Європейське Спiвтовариство

            За Украйна
            Por Ucrania
            Za Ukrajinu
            For Ukraine
            Für die Ukraine
            Ukraina nimel
            Για την Ουκρανία
            For Ukraìne
            Pour l'Ukraine
            Per l'Ucraina
            Ukrainas vārdā –
            Ukrainos vardu
            Ukrajna részéről
            Għall-Ukraina
            Voor Oekraïne
            W imieniu Ukrainy
            Pela Ucrânia
            Pentru Ucraina
            Za Ukrajinu
            Za Ukrajino
            Ukrainan puolesta
            För Ukraina
            За Украïнy

         (1)  OV L 49, 19.2.1998., 3. lpp.

         (2)  OV L 310, 9.11.2006., 1. lpp.

         (3)  OV L 248, 16.9.2002., 1. lpp.


title: 2012/600/ES: Eiropas Parlamenta Lēmums ( 2012. gada 10. maijs ) par Eiropas Aģentūras operatīvās sadarbības vadībai pie Eiropas Savienības dalībvalstu ārējām robežām 2010. finanšu gada budžeta izpildes apstiprināšanu#Eiropas Parlamenta Rezolūcija ( 2012. gada 10. maijs ) ar konstatējumiem, kas ir neatņemama daļa no lēmuma par Eiropas Aģentūras operatīvās sadarbības vadībai pie Eiropas Savienības dalībvalstu ārējām robežām 2010. finanšu gada budžeta izpildes apstiprināšanu

text:
               17.10.2012

               LV

               Eiropas Savienības Oficiālais Vēstnesis

               L 286/288

         EIROPAS PARLAMENTA LĒMUMS
   (2012. gada 10. maijs)
   par Eiropas Aģentūras operatīvās sadarbības vadībai pie Eiropas Savienības dalībvalstu ārējām robežām 2010. finanšu gada budžeta izpildes apstiprināšanu
   (2012/600/ES)
   EIROPAS PARLAMENTS,

               —

               ņemot vērā Eiropas Aģentūras operatīvās sadarbības vadībai pie Eiropas Savienības dalībvalstu ārējām robežām 2010. finanšu gada galīgos pārskatus,

               —

               ņemot vērā Revīzijas palātas ziņojumu par Eiropas Aģentūras operatīvās sadarbības vadībai pie Eiropas Savienības dalībvalstu ārējām robežām 2010. finanšu gada pārskatiem, ar Aģentūras atbildēm (1),

               —

               ņemot vērā Padomes 2012. gada 21. februāra ieteikumu (06083/2012 – C7-0051/2012),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

               —

               ņemot vērā Padomes 2004. gada 26. oktobra Regulu (EK) Nr. 2007/2004, ar ko izveido Eiropas Aģentūru operatīvās sadarbības vadībai pie Eiropas Savienības dalībvalstu ārējām robežām (3), un jo īpaši tās 30. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (4), un jo īpaši tās 94. pantu,

               —

               ņemot vērā Reglamenta 77. pantu un VI pielikumu,

               —

               ņemot vērā Budžeta kontroles komitejas ziņojumu un Pilsoņu brīvību, tieslietu un iekšlietu komitejas atzinumu (A7-0133/2012),

               1.

               sniedz Eiropas Aģentūras operatīvās sadarbības vadībai pie Eiropas Savienības dalībvalstu ārējām robežām izpilddirektoram apstiprinājumu par Aģentūras 2010. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam šo lēmumu un rezolūciju, kas ir tā neatņemama daļa, nosūtīt Eiropas Aģentūras operatīvās sadarbības vadībai pie Eiropas Savienības dalībvalstu ārējām robežām izpilddirektoram, Padomei, Komisijai un Revīzijas palātai, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerālsekretārs

         Klaus WELLE

      (1)  OV C 366, 15.12.2011., 39. lpp.

      (2)  OV L 248, 16.9.2002., 1. lpp.

      (3)  OV L 349, 25.11.2004., 1. lpp.

      (4)  OV L 357, 31.12.2002., 72. lpp.

      EIROPAS PARLAMENTA REZOLŪCIJA
      (2012. gada 10. maijs)
      ar konstatējumiem, kas ir neatņemama daļa no lēmuma par Eiropas Aģentūras operatīvās sadarbības vadībai pie Eiropas Savienības dalībvalstu ārējām robežām 2010. finanšu gada budžeta izpildes apstiprināšanu
      EIROPAS PARLAMENTS,

                  —

                  ņemot vērā Eiropas Aģentūras operatīvās sadarbības vadībai pie Eiropas Savienības dalībvalstu ārējām robežām 2010. finanšu gada galīgos pārskatus,

                  —

                  ņemot vērā Revīzijas palātas ziņojumu par Eiropas Aģentūras operatīvās sadarbības vadībai pie Eiropas Savienības dalībvalstu ārējām robežām 2010. finanšu gada pārskatiem, ar Aģentūras atbildēm (1),

                  —

                  ņemot vērā Padomes 2012. gada 21. februāra ieteikumu (06083/2012 – C7-0051/2012),

                  —

                  ņemot vērā Līguma par Eiropas Savienības darbību 319. pantu,

                  —

                  ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

                  —

                  ņemot vērā Padomes 2004. gada 26. oktobra Regulu (EK) Nr. 2007/2004, ar ko izveido Eiropas Aģentūru operatīvās sadarbības vadībai pie Eiropas Savienības dalībvalstu ārējām robežām (3), un jo īpaši tās 30. pantu,

                  —

                  ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (4), un jo īpaši tās 94. pantu,

                  —

                  ņemot vērā Reglamenta 77. pantu un VI pielikumu,

                  —

                  ņemot vērā Budžeta kontroles komitejas ziņojumu un Pilsoņu brīvību, tieslietu un iekšlietu komitejas atzinumu (A7-0133/2012),

                  A.

                  tā kā Revīzijas palāta ir norādījusi – tā guvusi pamatotu pārliecību, ka gada pārskati par 2010. finanšu gadu ir ticami un ka pakārtotie darījumi ir likumīgi un pareizi;

                  B.

                  tā kā 2011. gada 10. maijā Parlaments sniedza Eiropas Aģentūras operatīvās sadarbības vadībai pie Eiropas Savienības dalībvalstu ārējām robežām izpilddirektoram apstiprinājumu par Aģentūras 2009. finanšu gada budžeta izpildi (5) un lēmumam par budžeta izpildes apstiprināšanu pievienotajā rezolūcijā cita starpā:

                              —

                              mudināja Aģentūru uzlabot apropriāciju izlietojuma līmeni, ieviešot atbilstīgus norādījumus un procedūras iespējamo pārnesumu analīzei, lai pārnesto apropriāciju apjomu samazinātu līdz minimumam,

                              —

                              pauda bažas par to, ka Aģentūrai nācās atcelt apropriācijas EUR 13 900 000 2009. gadā un EUR 13 000 000 2008. gadā,

                              —

                              aicināja Aģentūru tās darbības, kas veiktas gadā, par kuru ir jāsniedz budžeta izpildes apstiprinājums, salīdzināt ar tām darbībām, kas veiktas iepriekšējā finanšu gadā;

                  C.

                  tā kā Aģentūras kopējais 2010. gada budžets bija EUR 93 200 000, kas ir par 4,95 % vairāk salīdzinājumā ar 2009. finanšu gadu, un tā kā sākotnējā Savienības iemaksa Aģentūras 2010. gada budžetā bija EUR 83 000 000 salīdzinājumā ar EUR 78 000 000 2009. gadā (6), kas ir par 6,41 % mazāk,

         Budžeta un finanšu pārvaldība

                  1.

                  atgādina, ka Savienības sākotnējā iemaksa Aģentūras 2010. gada budžetā bija EUR 83 000 000; tomēr atzīmē, ka šai summai tika pievienoti vēl EUR 2 550 000 no pārpalikuma atgūšanas, kā rezultātā Savienības kopējā iemaksa 2010. gada budžetā bija EUR 85 550 000;

                  2.

                  iepazīstoties ar galīgo Savienības 2010. finanšu gada vispārējo budžetu, konstatē, ka I sadaļā (personāla izdevumi) un II sadaļā (administrācija) Savienības apropriācijas 2010. gada saistībām bija EUR 23 633 000, bet maksājumiem – EUR 19 000 000; turklāt konstatē, ka III sadaļā (pamatdarbības izdevumi) tās bija EUR 59 367 000 saistībām un EUR 38 000 000 maksājumiem;

                  3.

                  iepazīstoties ar Aģentūras vispārējo ziņojumu, pieņem zināšanai, ka 2010. gadā Aģentūra izlietoja 95 % no tai pieejamām budžeta saistību apropriācijām un ka atšķirības starp sadaļām bija nelielas, proti, attiecībā uz I sadaļu – 99 %, II sadaļu – 80 % un III sadaļu – 97 %;

                  4.

                  pamatojoties uz galīgajiem pārskatiem, secina, ka 2010. gada budžeta maksājumu līmenis ir uzlabojies, no 61 % 2009. gadā sasniedzot 69 % 2010. gadā; turklāt, pamatojoties uz Aģentūras datiem, norāda, ka maksājumu līmenis 2010. gada pamatdarbības budžetā sasniedza 79 %, salīdzinot ar 65 % 2009. gadā;

         Apropriāciju pārnešana

                  5.

                  pauž bažas par Revīzijas palātas ziņojumā norādīto, ka pārnešana veikta kopš 2006. gada; jo īpaši norāda, ka 2010. gadā EUR 26 500 000 jeb 28 % no pieejamā budžeta tika pārnesti uz 2011. gadu un ka tikai EUR 12 000 000 no šīs summas atbilda uzkrātajiem maksājumiem; aicina Aģentūru ne vēlāk kā līdz 2012. gada 15. decembrim informēt budžeta izpildes apstiprinātājiestādi; pieņem zināšanai Aģentūras sniegtos pamatojumus, proti, ka ir jānodrošina Aģentūras pamatdarbības nepārtrauktība un ir jāatvēl līdzekļi darbības izvēršanai nākamā gada pirmajā ceturksnī; atkārtoti uzsver, ka biežā apropriāciju pārnešana ir stingri jāierobežo un tā nedrīkst kaitēt pareizai finanšu pārvaldībai; prasa Aģentūrai turpmāk ievērot gada pārskata principu;

                  6.

                  atkārtoti uzsver, ka augstais pārnesto un atcelto apropriāciju līmenis liecina par Aģentūras nespēju pārvaldīt tik nozīmīgu budžeta palielinājumu; vēlas zināt, vai atbildīgāka nebūtu rīcība, ja turpmāk budžeta lēmējiestāde izsvērtāk pieņemtu lēmumus par Aģentūras budžeta palielināšanu, ņemot vērā jauno darbību īstenošanai nepieciešamo laiku; tādēļ prasa Aģentūrai tam sniegt sīkāku informāciju par turpmāk paredzamo saistību īstenojamību;

                  7.

                  apzinās, ka Aģentūras kopīgās darbības ir pastāvīgas vai ilgtermiņa, tādēļ nav iespējams novērst to, ka attiecīgo saistību izpilde turpinās pēc gada beigām; mudina Aģentūru iespēju robežās tomēr turpināt pārnesto apropriāciju apjoma samazināšanu, stiprinot savu kopīgo darbību uzraudzību, lai pēc iespējas agrāk pielāgotu dotācijas;

                  8.

                  konstatē, ka ir veikti daži pasākumi saistībā ar Aģentūras tā dēvētajām REM (kārtējie darbības izdevumi) lapām 2010. gadā, lai uzlabotu plānošanu un uzraudzību;

         Grāmatvedības sistēma

                  9.

                  pieņem zināšanai Revīzijas palātas konstatētās nepilnības Aģentūras grāmatvedības sistēmā; konstatē, ka grāmatvedis šo sistēmu faktiski vēl nav apstiprinājis, kā tas prasīts finanšu noteikumos; tomēr ņem vērā Aģentūras atbildi, kurā norādīts, ka 2011. gada sākumā tā aizsāka darba procesu apzināšanas projektu, lai uzskaitītu finanšu darbības, un ka validācijai vajadzēja tikt pabeigtai 2011. gada otrajā pusē; tādēļ aicina nodrošināt Revīzijas palātai pārliecību par šā jautājuma atrisināšanu;

                  10.

                  pieņem zināšanai Revīzijas palātas konstatētās nepilnības sistēmā, kas paredzēta, lai saskaņotu piegādātāju paziņojumus ar atbilstošajiem Aģentūras ierakstiem; ņem vērā Aģentūras atbildi par to, ka lielākajai daļai valsts iestāžu nav centralizētas pārskatu sistēmas un dažas no tām neveic uzkrājumu grāmatvedību, kas apgrūtina piegādātāju bilances saskaņošanu; ņem vērā Aģentūras apņemšanos sazināties ar valstu iestādēm nolūkā censties īstenot citas procedūras, lai saskaņotu savu bilanci ar piegādātāju bilancēm; aicina Aģentūru regulāri informēt budžeta izpildes apstiprinātājiestādi par rezultātiem, kas gūti saistībā ar valstu iestādēm, lai atrisinātu minēto jautājumu;

                  11.

                  prasa Revīzijas palātai savā ziņojumā par Aģentūras 2011. finanšu gada pārskatiem sīkāk izvērtēt pamatdarbības budžeta izdevumus, ņemot vērā Aģentūras mērķus un veikumu;

         Publiskais iepirkums un dotācijas

                  12.

                  iepazīstoties ar Aģentūras galīgajiem pārskatiem, konstatē, ka Aģentūra ir iesaistīta divās tiesas prāvās saistībā ar publiskā iepirkuma konkursa procedūrām un ka pieteikumu iesniedzēji ir pieprasījuši kompensāciju par kopējo summu EUR 10 794 806 apmērā; mudina Aģentūru regulāri informēt budžeta izpildes apstiprinātājiestādi par jaunākajiem notikumiem abās lietās;

                  13.

                  iepazīstoties ar finanšu pārskatiem, secina, ka Aģentūra ir noslēgusi 751 dotāciju nolīgumu vai atsevišķu finansējuma lēmumu ar saviem partneriem un kopējā summa par līdzfinansētajām darbībām tādējādi sasniedz EUR 53 000 000;

                  14.

                  turklāt norāda, ka no minētās 751 dotācijas Aģentūra nav apstrādājusi galīgo maksājumu 270 dotācijām un ka 92 no šīm dotācijām Aģentūra ir izmaksājusi priekšfinansējumu EUR 5 100 000 apmērā;

         Dotāciju pārvaldība

                  15.

                  aicina Aģentūru īstenot ex post pārbaudes, veicot apmeklējumus uz vietas;

                  16.

                  tomēr norāda, ka Aģentūra ir pārbaudījusi REM lapas, kas ir pamatā budžeta aplēsēm un atmaksas pieprasījumiem;

         Cilvēkresursi

                  17.

                  iepazīstoties ar vispārējo ziņojumu, konstatē, ka 2010. gadā tika īstenotas 74 darbā pieņemšanas procedūras; konstatē, ka no 2010. gada vēl turpinājās darbā pieņemšanas procedūras attiecībā uz četrām jaunām štata vietām un tās bija paredzēts pabeigt 2011. gada pirmajā ceturksnī un ka Aģentūras kopējais darbinieku skaits 2010. gada beigās bija 294 no kopējā štatu sarakstā apstiprinātā 298 darbinieku skaita;

         Darbības rezultāti

                  18.

                  aicina Aģentūru uzlabot saskaņotību tās darbību stratēģiskajā un ikgadējā plānošanā; konstatē, ka faktiski nav skaidras saistības starp 2010. gada darba programmas mērķiem un 2010. gada mērķiem, kas noteikti daudzgadu plānā 2010.–2013. gadam; atgādina Aģentūrai – skaidras saiknes un saskaņotības trūkums starp dažādiem plānošanas dokumentiem var negatīvi ietekmēt stratēģiskā plāna izpildi;

                  19.

                  iepazīstoties ar Aģentūras vispārējo ziņojumu, secina – lai gan Aģentūras budžets 2010. gadā palielinājās, kopējā pamatdarbībām piešķirtā summa samazinājās no EUR 48 200 000 līdz EUR 47 400 000, bet saistībā ar pamatdarbībām darbā pavadīto cilvēkstundu skaits palielinājās aptuveni par 27 %, sasniedzot 6 411;

                  20.

                  atzinīgi vērtē Aģentūras centienus uzlabot pamatdarbības budžeta izpildes uzraudzību; apliecina, ka 2010. gada novembrī tika izvietotas pirmās ātrās reaģēšanas robežapsardzes vienības un tas radīja būtiskas izmaiņas Aģentūras budžetā;

                  21.

                  norāda, ka Aģentūras budžeta izpildes apstiprināšanas pamatā arī turpmāk jābūt tās darbības rezultātiem, kas gūti visa gada garumā;

         Iekšējā revīzija

                  22.

                  pieņem zināšanai, ka 2010. gadā Iekšējās revīzijas dienests veica revīziju par pamatdarbību plānošanu, izmantojot iekšējo un ārējo ieinteresēto personu sniegto informāciju; jo īpaši norāda uz to, ka šī revīzija ietvēra šādas jomas:

                              —

                              stratēģiskās plānošanas un ikgadējās darbību plānošanas saskaņotība,

                              —

                              ar pamatdarbību plānošanu saistītā sagatavošanās procesa atbilstība, īpaši koncentrējoties uz attiecīgo ieinteresēto personu iesaisti,

                              —

                              procesa atbilstība attiecībā uz atgriezeniskās saites informācijas apkopošanu par pamatdarbībām un tās izmantošanu, gatavojoties turpmākajai plānošanai,

                              —

                              procesa atbilstība attiecībā uz ieinteresēto personu ad hoc pieprasījumu apstrādi saistībā ar pamatdarbību plānošanu;

                  23.

                  šajā sakarā aicina Aģentūru nodrošināt, ka visi daudzgadu plāna mērķi tiek pienācīgi un skaidri integrēti gada darba programmā;

                  24.

                  atzinīgi vērtē to, ka Aģentūra tās darbības plānos tomēr izvērtē katras konkrētās darbības risku; turklāt ar gandarījumu norāda, ka Aģentūra ir ņēmusi vērā tās darbību īstenošanā gūto pieredzi, lai turpmāk uzlabotu darbības plānu sagatavošanu;

                  25.

                  pieņem zināšanai, ka Iekšējās revīzijas dienestam vēl ir jāpārbauda, kā Aģentūra ir īstenojusi septiņus no Iekšējās revīzijas dienesta iepriekšējās revīzijās sniegtajiem ļoti svarīgajiem ieteikumiem; jo īpaši norāda, ka minētie ieteikumi attiecas uz šādām jomām:

                              —

                              2009. gada dotāciju pārvaldības revīzija, un jo īpaši novērtējums, lai noteiktu, vai nepieciešams pieprasīt sertifikātu maksājuma pieprasījuma apstrādei, politikas izstrāde attiecībā uz pārbaudēm un kontrolēm, juridiska vienošanās ar partneriem par darbības plāniem un novērtēšanas kritēriju apraksts,

                              —

                              iekšējās kontroles sistēmas 2008. gada izpildes pārbaude, un jo īpaši attiecībā uz atbilstīgu personālu, lai sasniegtu tās mērķus,

                              —

                              iekšējās kontroles sistēmas 2007. gada revīzija, un jo īpaši reģistrācijas procedūras un atbilstīga pilna darba apraksta un paziņojuma personālam pārbaude;

                  26.

                  vērš uzmanību uz Parlamenta iepriekšējos budžeta izpildes apstiprinājuma ziņojumos ietvertajiem ieteikumiem, kas izklāstīti šīs rezolūcijas pielikumā;

                  27.

                  norāda, ka lēmumam par budžeta izpildes apstiprināšanu ir pievienoti arī horizontāla rakstura konstatējumi, kas iekļauti 2012. gada 10. maija rezolūcijā (7) par aģentūru darbību, finanšu pārvaldību un kontroli.

         (1)  OV C 366, 15.12.2011., 39. lpp.

         (2)  OV L 248, 16.9.2002., 1. lpp.

         (3)  OV L 349, 25.11.2004., 1. lpp.

         (4)  OV L 357, 31.12.2002., 72. lpp.

         (5)  OV L 250, 27.9.2011., 224. lpp.

         (6)  OV L 64, 12.3.2010., 1016. lpp.

         (7)  Pieņemtie teksti, P7_TA(2012)0164 (skatīt šā Oficiālā Vēstneša 388. lpp.).

      PIELIKUMS

         EIROPAS PARLAMENTA IEPRIEKŠĒJO GADU IETEIKUMI

                     Frontex

                  2006

                  2007

                  2008

                  2009

                  Darbības rezultāti

                  Nav

                  Nav

                              —

                              Aicina Aģentūru ātri izveidot saikni starp tās darba programmu un tās finanšu institūciju. Aģentūra pieņēma daudzgadu plānu laikposmam no 2010. līdz 2013. gadam, lai gan tās izveides regulā tāds nav paredzēts.

                              —

                              Aicina Aģentūru sākt šajā un iepriekšējos gados veikto darbību diahronisku analīzi.

                              —

                              Prasa Aģentūrai izveidot saikni starp tās darba programmu un finanšu prognozēm.

                              —

                              Aicina Aģentūru tās darbības, kas veiktas gadā, par kuru ir jāsniedz budžeta izpildes apstiprinājums, salīdzināt ar tām darbībām, kas veiktas iepriekšējā finanšu gadā.

                              —

                              Aicina Aģentūru sniegt informāciju par tās darbību ietekmi un informēt budžeta izpildes apstiprinātājiestādi par to.

                  Budžeta un finanšu pārvaldība

                              —

                              Juridisko saistību uzņemšanās notika pirms budžeta saistību noteikšanas.

                              —

                              Netika stingri ievērots budžeta gada pārskata un specifikācijas princips, proti, apropriāciju pārnesumu līmenis kopumā bija vairāk nekā 70 % un pamatdarbības izdevumu jomā – gandrīz 85 %.

                              —

                              Ilgstošas problēmas Aģentūras saistību sistēmā, proti, budžeta saistības tika apstiprinātas pēc juridisko saistību noteikšanas (25 gadījumi), un dotāciju nolīgumi ar partnervalstīm tika parakstīti attiecībā uz darbībām, kuras jau bija uzsāktas vai pat izbeigtas.

                              —

                              Nepilnības Aģentūras darbību plānošanā un uzraudzībā (70 % pieejamo apropriāciju netika izlietoti; tika pārnestas saistību apropriācijas sakarā ar pārmērīgām izmaksu aplēsēm).

                              —

                              Aicina Aģentūru pilnībā pildīt savus uzdevumus un turpināt uzlabot finanšu pārvaldību.

                              —

                              Aicina Aģentūru uzlabot finanšu pārvaldību attiecībā uz to izmaksu atmaksāšanu, kuras uzņēmušās dalībvalstis, identificējot problēmas iemeslus.

                              —

                              Aģentūrai būtu jāievieš efektīva līgumos noteikto termiņu plānošanas un kontroles sistēma, riska novērtēšanas process attiecībā uz tās darbībām, sistēma, kas paredz nākamajos budžetos iekļaut diferencētas apropriācijas dotāciju nodrošināšanai, lai kompensētu pārnesto un atcelto apropriāciju augsto līmeni; labotu situāciju, kad juridisku saistību uzņemšanās notika pirms attiecīgo budžeta saistību noteikšanas, un to, ka darbā pieņemšanas procedūras neatbilst noteikumiem (attiecībā uz pārredzamību un nediskriminējošām procedūrām).

                              —

                              Mudina Aģentūru uzlabot apropriāciju izlietojuma līmeni, ieviešot atbilstīgus norādījumus un procedūras potenciālo pārnesumu analīzei, lai pārnesto apropriāciju apjomu samazinātu līdz minimumam.

                              —

                              Pauda bažas par to, ka Aģentūrai nācās atcelt apropriācijas (EUR 13 900 000 2009. gadā un EUR 13 000 000 2008. gadā).

                              —

                              Augsts pārnesto un atcelto apropriāciju līmenis liecina par Aģentūras nespēju pārvaldīt tik nozīmīgu budžeta palielinājumu; tādēļ prasa Aģentūrai sniegt papildinformāciju par nākotnē paredzamo saistību īstenojamību.

                              —

                              Aicina Aģentūru uzlabot tās dotāciju pārvaldību.

                  Cilvēkresursi

                  Nav

                  Nav

                              —

                              Darbā pieņemšanas procedūru nepilnības.

                  Nav

                  Iekšējā revīzija

                  Nav

                  Nav

                  Aicina Aģentūru izpildīt četrus no Iekšējās revīzijas dienesta sniegtajiem 23 ieteikumiem: pabeigt darba aprakstus un noteikt darbinieku uzdevumus, pastiprināt drošību, uzlabot sūtījumu reģistrēšanu, uzlabot dotāciju piešķiršanas procesu un nodrošināt atbilstību Finanšu regulai.

                              —

                              Atzīst, ka no 19 Iekšējās revīzijas dienesta sagatavotajiem ieteikumiem seši ir pienācīgi un efektīvi īstenoti, 10 pašlaik tiek īstenoti un trīs ir īstenoti, bet Iekšējās revīzijas dienestam tie vēl ir jāpārbauda.


title: 2013/202/ES: Padomes Lēmums ( 2012. gada 23. jūlijs ) par to, lai Savienības vārdā parakstītu un provizoriski piemērotu Protokolu Eiropas un Vidusjūras reģiona valstu nolīgumam, ar ko izveido asociāciju starp Eiropas Kopienām un to dalībvalstīm, no vienas puses, un Jordānijas Hāšimītu Karalisti, no otras puses, par pamatnolīgumu starp Eiropas Savienību un Jordānijas Hāšimītu Karalisti par vispārējiem principiem Jordānijas Hāšimītu Karalistes līdzdalībai Savienības programmās#Protokols Eiropas un Vidusjūras reģiona valstu nolīgumam, ar ko izveido asociāciju starp Eiropas Kopienām un to dalībvalstīm, no vienas puses, un Jordānijas Hāšimītu Karalisti, no otras puses, par pamatnolīgumu starp Eiropas Savienību un Jordānijas Hāšimītu Karalisti par vispārējiem principiem Jordānijas Hāšimītu Karalistes līdzdalībai Savienības programmās

text:
               27.4.2013

               LV

               Eiropas Savienības Oficiālais Vēstnesis

               L 117/1

         PADOMES LĒMUMS
   (2012. gada 23. jūlijs)
   par to, lai Savienības vārdā parakstītu un provizoriski piemērotu Protokolu Eiropas un Vidusjūras reģiona valstu nolīgumam, ar ko izveido asociāciju starp Eiropas Kopienām un to dalībvalstīm, no vienas puses, un Jordānijas Hāšimītu Karalisti, no otras puses, par pamatnolīgumu starp Eiropas Savienību un Jordānijas Hāšimītu Karalisti par vispārējiem principiem Jordānijas Hāšimītu Karalistes līdzdalībai Savienības programmās
   (2013/202/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 217. pantu saistībā ar 218. panta 5. punktu un 218. panta 8. punkta pirmo daļu,
   ņemot vērā Eiropas Komisijas priekšlikumu,
   tā kā:

               (1)

               Padome 2007. gada 18. jūnijā pilnvaroja Komisiju risināt sarunas par Protokolu Eiropas un Vidusjūras reģiona valstu nolīgumam, ar ko izveido asociāciju starp Eiropas Kopienām un to dalībvalstīm, no vienas puses, un Jordānijas Hāšimītu Karalisti, no otras puses (1), par pamatnolīgumu starp Eiropas Savienību un Jordānijas Hāšimītu Karalisti par vispārējiem principiem Jordānijas Hāšimītu Karalistes līdzdalībai Savienības programmās (“protokols”).

               (2)

               Sarunas ir pabeigtas.

               (3)

               Protokols būtu jāparaksta Savienības vārdā, ņemot vērā tā noslēgšanu.

               (4)

               Protokols būtu jāpiemēro provizoriski saskaņā ar tā 10. pantu, kamēr tiek pabeigtas procedūras tā noslēgšanai,

         IR PIEŅĒMUSI ŠO LĒMUMU.
   1. pants
   Ar šo Savienības vārdā tiek atļauta Protokola Eiropas un Vidusjūras reģiona valstu nolīgumam, ar ko izveido asociāciju starp Eiropas Kopienām un to dalībvalstīm, no vienas puses, un Jordānijas Hāšimītu Karalisti, no otras puses, par pamatnolīgumu starp Eiropas Savienību un Jordānijas Hāšimītu Karalisti par vispārējiem principiem Jordānijas Hāšimītu Karalistes līdzdalībai Savienības programmās (“protokols”) parakstīšana, ņemot vērā tā noslēgšanu.
   Protokola teksts ir pievienots šim lēmumam.
   2. pants
   Ar šo Padomes priekšsēdētājs tiek pilnvarots norīkot personu vai personas, kas tiesīgas Savienības vārdā parakstīt protokolu.
   3. pants
   Protokolu provizoriski piemēro no tā parakstīšanas dienas (2), kamēr tiek pabeigtas procedūras tā noslēgšanai.
   4. pants
   Šis lēmums stājas spēkā tā pieņemšanas dienā.

      Briselē, 2012. gada 23. jūlijā

            Padomes vārdā –

            priekšsēdētāja

         C. ASHTON

      (1)  OV L 129, 15.5.2002., 3. lpp.

      (2)  Dienu, no kuras protokolu piemēro provizoriski, Padomes Ģenerālsekretariāts publicēs Eiropas Savienības Oficiālajā Vēstnesī.

      PROTOKOLS
      Eiropas un Vidusjūras reģiona valstu nolīgumam, ar ko izveido asociāciju starp Eiropas Kopienām un to dalībvalstīm, no vienas puses, un Jordānijas Hāšimītu Karalisti, no otras puses, par pamatnolīgumu starp Eiropas Savienību un Jordānijas Hāšimītu Karalisti par vispārējiem principiem Jordānijas Hāšimītu Karalistes līdzdalībai Savienības programmās
      EIROPAS SAVIENĪBA, turpmāk “Savienība”,
      no vienas puses, un
      JORDĀNIJAS HĀŠIMĪTU KARALISTE, turpmāk “Jordānija”,
      no otras puses,
      turpmāk “Puses”,
      TĀ KĀ:

                  (1)

                  Jordānijas Hāšimītu Karaliste ir noslēgusi Eiropas un Vidusjūras reģiona valstu nolīgumu, ar ko izveido asociāciju starp Eiropas Kopienām un to dalībvalstīm, no vienas puses, un Jordānijas Hāšimītu Karalisti, no otras puses (1) (turpmāk “nolīgums”), kas stājās spēkā 2002. gada 1. maijā.

                  (2)

                  Eiropadomes 2004. gada 17. un 18. jūnija sanāksmē Briselē atzinīgi tika novērtēti Eiropas Komisijas priekšlikumi par Eiropas kaimiņattiecību politiku (EKP) un apstiprināti Padomes 2004. gada 14. jūnija secinājumi.

                  (3)

                  Padome pēc tam vairākkārt ir pieņēmusi secinājumus, ar kuriem tā atbalstīja šo politiku.

                  (4)

                  Padome 2007. gada 5. martā pauda atbalstu Eiropas Komisijas 2006. gada 4. decembra paziņojumā izklāstītajai vispārējai pieejai, saskaņā ar kuru Eiropas kaimiņattiecību politikas partneri atbilstīgi to sasniegumiem var piedalīties Kopienas aģentūru darbā un Kopienas programmās, ja to pieļauj juridiskais pamats.

                  (5)

                  Jordānija ir paudusi vēlmi piedalīties vairākās Savienības programmās.

                  (6)

                  Īpašie noteikumi un nosacījumi, jo īpaši finanšu ieguldījums, kā arī ziņošanas un novērtēšanas procedūras, par Jordānijas līdzdalību katrā atsevišķā programmā būtu jānosaka Saprašanās memorandā starp Eiropas Komisiju un Jordānijas kompetentajām iestādēm,

            IR VIENOJUŠĀS ŠĀDI.
      1. pants
      Jordānijai ir atļauts piedalīties visās pašreizējās un turpmākās Savienības programmās, kas saskaņā ar šo programmu pieņemšanas attiecīgajiem noteikumiem ir atvērtas Jordānijas Hāšimītu Karalistes līdzdalībai.
      2. pants
      Jordānija sniedz finanšu ieguldījumu Eiropas Savienības vispārējā budžetā atbilstīgi īpašajām programmām, kurās Jordānija piedalās.
      3. pants
      Jordānijas pārstāvjiem ir atļauts piedalīties kā novērotājiem un saistībā ar jautājumiem, kas skar Jordāniju, vadības komitejās, kuras ir atbildīgas par to programmu uzraudzību, kurās Jordānija sniedz finanšu ieguldījumu.
      4. pants
      Projektiem un iniciatīvām, ko iesniedz Jordānijas dalībnieki, iespēju robežās piemēro tos pašus nosacījumus, noteikumus un procedūras, kas attiecas uz konkrētajām programmām un tiek piemērotas dalībvalstīm.
      5. pants
      Īpašos noteikumus un nosacījumus par Jordānijas līdzdalību katrā atsevišķā programmā, jo īpaši maksājamo finanšu ieguldījumu, kā arī ziņošanas un novērtēšanas procedūras, nosaka Saprašanās memorandā starp Komisiju un Jordānijas kompetentajām iestādēm, balstoties uz attiecīgo programmu noteiktajiem kritērijiem.
      Ja Jordānija piesakās Savienības ārējai palīdzībai, lai piedalītos kādā noteiktā Savienības programmā, pamatojoties uz 3. pantu Eiropas Parlamenta un Padomes Regulā (EK) Nr. 1638/2006 (2006. gada 24. oktobris), ar ko paredz vispārējos noteikumus Eiropas kaimiņattiecību un partnerības instrumenta izveidošanai (2), vai saskaņā ar jebkuru līdzīgu regulu, ar kuru paredz Savienības ārējo palīdzību Jordānijai un ko var pieņemt nākotnē, nosacījumus, kas reglamentē to, kā Jordānija izmanto Savienības ārējo palīdzību, nosaka finansēšanas līgumā, ievērojot jo īpaši Regulas (EK) Nr. 1638/2006 20. pantu.
      6. pants
      Katrā saprašanās memorandā, kas noslēgts saskaņā ar 5. pantu, atbilstīgi Padomes Regulai (EK, Euratom) Nr. 1605/2002 (2002. gada 25. jūnijs) par Finanšu regulu, ko piemēro Eiropas Kopienu vispārējam budžetam (3), ir noteikts, ka finanšu kontroli vai revīzijas, vai citas pārbaudes, tostarp administratīvas pārbaudes, veiks Eiropas Komisija, Eiropas Birojs krāpšanas apkarošanai un Revīzijas palāta vai tās tiek veiktas šo iestāžu pakļautībā.
      Sagatavo sīki izstrādātus noteikumus par finanšu kontroli un revīzijām, administratīvajiem pasākumiem, sodiem un piedziņu, kas ļauj Eiropas Komisijai, Eiropas Birojam krāpšanas apkarošanai un Revīzijas palātai piešķirt tādas pilnvaras, kas ir līdzvērtīgas to pilnvarām attiecībā uz palīdzības saņēmējiem vai līgumslēdzējiem, kas veic uzņēmējdarbību Savienībā.
      7. pants
      Šo protokolu piemēro, kamēr spēkā ir nolīgums.
      Šo protokolu Puses paraksta un apstiprina saskaņā ar to attiecīgajām procedūrām.
      Katra Puse var šo protokolu denonsēt, par to rakstveidā paziņojot otrai Līgumslēdzējai pusei. Šis protokols zaudē spēku sešus mēnešus pēc šāda paziņojuma dienas.
      Protokola izbeigšana pēc jebkuras Puses denonsēšanas neietekmē pārbaudes un kontroles, kas jāveic saskaņā ar noteikumiem, kas paredzēti 5. un 6. pantā.
      8. pants
      Ne vēlāk kā trīs gadus pēc šā protokola spēkā stāšanās dienas un reizi trijos gados pēc tam abas Puses var pārskatīt šā protokola īstenošanu, pamatojoties uz Jordānijas faktisko līdzdalību Savienības programmās.
      9. pants
      Šo protokolu piemēro, no vienas puses, teritorijās, uz kurām attiecas Līgums par Eiropas Savienības darbību, un saskaņā ar minētā līgumā izklāstītajiem nosacījumiem un, no otras puses, Jordānijas teritorijā.
      10. pants
      Šis protokols stājas spēkā nākamā mēneša pirmajā dienā pēc dienas, kad Puses, izmantojot diplomātiskos kanālus, viena otrai paziņojušas, ka ir pabeigtas to procedūras, kas vajadzīgas, lai protokols stātos spēkā.
      Pirms tā stāšanās spēkā Puses vienojas provizoriski piemērot šo protokolu no tā parakstīšanas dienas.
      11. pants
      Šis protokols ir nolīguma sastāvdaļa.
      12. pants
      Šis protokols ir sagatavots divos oriģināleksemplāros angļu, bulgāru, čehu, dāņu, franču, grieķu, igauņu, itāļu, īru, latviešu, lietuviešu, maltiešu, nīderlandiešu, poļu, portugāļu, rumāņu, slovāku, slovēņu, somu, spāņu, ungāru, vācu, zviedru un arābu valodā; visi teksti ir vienlīdz autentiski.

         Съставено в Брюксел на деветнадесети декември две хиляди и дванадесета година.
         Hecho en Bruselas, el diecinueve de diciembre de dos mil doce.
         V Bruselu dne devatenáctého prosince dva tisíce dvanáct.
         Udfærdiget i Bruxelles den nittende december to tusind og tolv.
         Geschehen zu Brüssel am neunzehnten Dezember zweitausendzwölf.
         Kahe tuhande kaheteistkümnenda aasta detsembrikuu üheksateistkümnendal päeval Brüsselis.
         Έγινε στις Βρυξέλλες, στις δεκαεννέα Δεκεμβρίου δύο χιλιάδες δώδεκα.
         Done at Brussels on the nineteenth day of December in the year two thousand and twelve.
         Fait à Bruxelles, le dix-neuf décembre deux mille douze.
         Fatto a Bruxelles, addì diciannove dicembre duemiladodici.
         Briselē, divi tūkstoši divpadsmitā gada deviņpadsmitajā decembrī.
         Priimta du tūkstančiai dvyliktų metų gruodžio devynioliktą dieną Briuselyje.
         Kelt Brüsszelben, a kétezer-tizenkettedik év december havának tizenkilencedik napján.
         Magħmul fi Brussell, fid-dsatax-il jum ta’ Diċembru tas-sena elfejn u tnax.
         Gedaan te Brussel, de negentiende december tweeduizend twaalf.
         Sporządzono w Brukseli dnia dziewiętnastego grudnia roku dwa tysiące dwunastego.
         Feito em Bruxelas, em dezanove de dezembro de dois mil e doze.
         Întocmit la Bruxelles la nouăsprezece decembrie două mii doisprezece.
         V Bruseli devätnásteho decembra dvetisícdvanásť.
         V Bruslju, dne devetnajstega decembra leta dva tisoč dvanajst.
         Tehty Brysselissä yhdeksäntenätoista päivänä joulukuuta vuonna kaksituhattakaksitoista.
         Som skedde i Bryssel den nittonde december tjugohundratolv.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen

            За Хашемитското кралство Йордания
            Por el Reino Hachemita de Jordania
            Za Jordánské hášimovské království
            For Det Hashemitiske Kongerige Jordan
            Für das Haschemitische Königreich Jordanien
            Jordaania Hašimiidi Kuningriigi nimel
            Για το Χασεμιτικό Βασίλειο της Ιορδανίας
            For the Hashemite Kingdom of Jordan
            Pour le Royaume hachémite de Jordanie
            Per il Regno hascemita di Giordania
            Jordānijas Hāšimītu Karalistes vārdā –
            Jordanijos Hašimitų Karalystės vardu
            A Jordán Hásimita Királyság részéről
            Għar-Renju Ħaxemita tal-Ġordan
            Voor het Hasjemitisch Koninkrijk Jordanië
            W imieniu Jordańskiego Królestwa Haszymidzkiego
            Pelo Reino Hachemita da Jordânia
            Pentru Regatul Hașemit al Iordaniei
            Za Jordánske hášimovské kráľovstvo
            Za Hašemitsko kraljevino Jordanijo
            Jordanian hašemiittisen kuningaskunnan puolesta
            För Hashemitiska konungariket Jordanien

         (1)  OV L 129, 15.5.2002., 3. lpp.

         (2)  OV L 310, 9.11.2006., 1. lpp.

         (3)  OV L 248, 16.9.2002., 1. lpp.


title: 2011/157/ES: Padomes Lēmums ( 2011. gada 24. februāris ) par to, lai noslēgtu Nolīgumu starp Eiropas Savienību un Brazīlijas Federatīvo Republiku par īstermiņa uzturēšanās vīzu režīma atcelšanu diplomātisko, dienesta vai oficiālo pasu turētājiem#Nolīgums starp Eiropas Savienību un Brazīlijas Federatīvo Republiku par īstermiņa uzturēšanās vīzu režīma atcelšanu diplomātisko, dienesta vai oficiālo pasu turētājiem

text:
               12.3.2011

               LV

               Eiropas Savienības Oficiālais Vēstnesis

               L 66/1

         PADOMES LĒMUMS
   (2011. gada 24. februāris)
   par to, lai noslēgtu Nolīgumu starp Eiropas Savienību un Brazīlijas Federatīvo Republiku par īstermiņa uzturēšanās vīzu režīma atcelšanu diplomātisko, dienesta vai oficiālo pasu turētājiem
   (2011/157/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 77. panta 2. punkta a) apakšpunktu saistībā ar 218. panta 6. punkta a) apakšpunkta v) punktu,
   ņemot vērā Eiropas Komisijas priekšlikumu,
   ņemot vērā Eiropas Parlamenta piekrišanu,
   tā kā:

               (1)

               Komisija Eiropas Savienības vārdā ir risinājusi sarunas par nolīgumu ar Brazīlijas Federatīvo Republiku par īstermiņa uzturēšanās vīzu režīma atcelšanu diplomātisko, dienesta vai oficiālo pasu turētājiem.

               (2)

               Ņemot vērā tā iespējamo noslēgšanu vēlāk, minētais nolīgums Eiropas Savienības vārdā tika parakstīts 2010. gada 8. novembrī saskaņā ar Padomes Lēmumu 2010/621/ES (1).

               (3)

               Šis lēmums papildina tos Šengenas acquis noteikumus, kuru īstenošanā Apvienotā Karaliste nepiedalās saskaņā ar Padomes Lēmumu 2000/365/EK (2000. gada 29. maijs) par Lielbritānijas un Ziemeļīrijas Apvienotās Karalistes lūgumu piedalīties dažu Šengenas acquis noteikumu īstenošanā (2); tādēļ Apvienotā Karaliste nepiedalās šā lēmuma pieņemšanā, un Apvienotajai Karalistei šis lēmums nav saistošs un nav jāpiemēro.

               (4)

               Šis lēmums papildina tos Šengenas acquis noteikumus, kuru īstenošanā Īrija nepiedalās saskaņā ar Padomes Lēmumu 2002/192/EK (2002. gada 28. februāris) par Īrijas lūgumu piedalīties dažu Šengenas acquis noteikumu īstenošanā (3); tādēļ Īrija nepiedalās šā lēmuma pieņemšanā, un Īrijai šis lēmums nav saistošs un nav jāpiemēro,

         IR PIEŅĒMUSI ŠO LĒMUMU.
   1. pants
   Ar šo Savienības vārdā tiek apstiprināts Nolīgums starp Eiropas Savienību un Brazīlijas Federatīvo Republiku par īstermiņa uzturēšanās vīzu režīma atcelšanu diplomātisko, dienesta vai oficiālo pasu turētājiem (“nolīgums”).
   Nolīguma teksts ir pievienots šim lēmumam.
   2. pants
   Padomes priekšsēdētājs sniedz nolīguma 8. panta 1. punktā minēto paziņojumu (4).
   3. pants
   Šis lēmums stājas spēkā tā pieņemšanas dienā.

      Briselē, 2011. gada 24. februārī

            Padomes vārdā –

            priekšsēdētājs

         PINTÉR S.

      (1)  OV L 273, 19.10.2010., 2. lpp.

      (2)  OV L 131, 1.6.2000., 43. lpp.

      (3)  OV L 64, 7.3.2002., 20. lpp.

      (4)  Nolīguma spēkā stāšanās dienu Padomes Ģenerālsekretariāts publicēs Eiropas Savienības Oficiālajā Vēstnesī.

      NOLĪGUMS
      starp Eiropas Savienību un Brazīlijas Federatīvo Republiku par īstermiņa uzturēšanās vīzu režīma atcelšanu diplomātisko, dienesta vai oficiālo pasu turētājiem
      EIROPAS SAVIENĪBA, turpmāk “Savienība”,
      un
      BRAZĪLIJAS FEDERATĪVĀ REPUBLIKA, turpmāk “Brazīlija”,
      turpmāk abas kopā “Līgumslēdzējas puses”,
      VĒLOTIES nodrošināt savstarpīguma principu un atvieglināt ceļošanu, nodrošinot bezvīzu ieceļošanu un īstermiņa uzturēšanos visu Eiropas Savienības dalībvalstu pilsoņiem un Brazīlijas pilsoņiem ar derīgām diplomātiskajām, dienesta vai oficiālajām pasēm;
      ATKĀRTOTI APLIECINOT savu apņēmību netraucēti nodrošināt abpusēju bezvīzu ceļošanas režīmu, pilnībā ievērojot attiecīgo parlamentāro un citu iekšējo procedūru pabeigšanu;
      NOLŪKĀ vēl vairāk pilnveidot draudzīgās attiecības un turpināt stiprināt ciešās saites starp Līgumslēdzējām pusēm;
      ŅEMOT VĒRĀ Protokolu par Apvienotās Karalistes un Īrijas nostāju un Protokolu par Šengenas acquis, kas iekļauts Eiropas Savienības sistēmā, kuri pievienoti Līgumam par Eiropas Savienību un Līgumam par Eiropas Savienības darbību, un apstiprinot, ka šā nolīguma noteikumi neattiecas uz Apvienoto Karalisti un Īriju,
      IR VIENOJUŠĀS PAR TURPMĀKO.
      1. pants
      Mērķis un darbības joma
      Savienības pilsoņi un Brazīlijas pilsoņi, kuriem ir derīga diplomātiskā, dienesta vai oficiālā pase, saskaņā ar šā nolīguma noteikumiem drīkst ieceļot, doties tranzītā un uzturēties otras Līgumslēdzējas puses teritorijā bez vīzas ne ilgāk kā trīs mēnešus sešu mēnešu laikposmā.
      2. pants
      Definīcijas
      Šajā nolīgumā:

                  a)

                  “dalībvalsts” ir jebkura Savienības dalībvalsts, izņemot Apvienoto Karalisti un Īriju;

                  b)

                  “Savienības pilsonis” ir dalībvalsts, kā tā definēta a) punktā, pilsonis;

                  c)

                  “Brazīlijas pilsonis” ir jebkura persona, kurai ir Brazīlijas pilsonība;

                  d)

                  “Šengenas zona” ir zona bez iekšējām robežām, kas aptver dalībvalstu teritorijas atbilstoši a) punkta definīcijai, kurās Šengenas acquis tiek piemērots pilnībā;

                  e)

                  Šengenas acquis ir visi pasākumi, kuru mērķis ir nodrošināt personu brīvu pārvietošanos zonā bez iekšējām robežām, kopā ar papildpasākumiem, kas tieši saistīti ar ārējo robežu kontroli, patvēruma meklētājiem un imigrāciju, kā arī noziedzības novēršanas un apkarošanas pasākumiem.

            3. pants
      Vīzu režīma atcelšanas un uzturēšanās nosacījumi
      1.   Šajā nolīgumā paredzēto vīzu režīma atcelšanu piemēro, neskarot Līgumslēdzēju pušu tiesību aktus, kas saistīti ar ieceļošanas un īstermiņa uzturēšanās nosacījumiem. Dalībvalstis un Brazīlija patur tiesības atteikt ieceļošanu un īstermiņa uzturēšanos savā teritorijā, ja viens vai vairāki no šiem nosacījumiem nav izpildīti.
      2.   Savienības pilsoņi, uz kuriem attiecas šis nolīgums, savas uzturēšanās laikā ievēro Brazīlijas teritorijā spēkā esošos normatīvos aktus.
      3.   Brazīlijas pilsoņi, uz kuriem attiecas šis nolīgums, savas uzturēšanās laikā ievēro attiecīgās dalībvalsts teritorijā spēkā esošos normatīvos aktus.
      4.   Vīzu režīma atcelšanu piemēro neatkarīgi no transporta veida, kas izmantots starptautiskai pasažieru satiksmei atvērto robežu šķērsošanai Līgumslēdzējās pusēs.
      5.   Neskarot 6. pantu, šajā nolīgumā neaptvertos vīzu jautājumus reglamentē Savienības tiesību akti, dalībvalstu tiesību akti un Brazīlijas tiesību akti.
      4. pants
      Uzturēšanās ilgums
      1.   Savienības pilsoņi ar derīgu diplomātisko, dienesta vai oficiālo pasi Brazīlijas teritorijā drīkst uzturēties ne ilgāk kā trīs mēnešus sešu mēnešu laikposmā pēc dienas, kad pirmo reizi ieceļots valsts teritorijā.
      2.   Brazīlijas pilsoņi ar derīgu diplomātisko, dienesta vai oficiālo pasi Šengenas zonā drīkst uzturēties ne ilgāk kā trīs mēnešus sešu mēnešu laikposmā pēc dienas, kad pirmo reizi ieceļots jebkuras tās dalībvalsts teritorijā, kas pilnībā piemēro Šengenas acquis. Trīs mēnešu termiņu sešu mēnešu laikposmā aprēķina neatkarīgi no jebkuras uzturēšanās reizes dalībvalstī, kura Šengenas acquis vēl nepiemēro pilnībā.
      Brazīlijas pilsoņi ar derīgu diplomātisko, dienesta vai oficiālo pasi drīkst uzturēties ne ilgāk kā trīs mēnešus sešu mēnešu laikposmā pēc dienas, kad pirmo reizi ieceļots katras tās dalībvalsts teritorijā, kas Šengenas acquis vēl pilnībā nepiemēro, neatkarīgi no uzturēšanās laika, kas aprēķināts attiecībā uz Šengenas zonu.
      3.   Šis nolīgums neietekmē Brazīlijas un dalībvalstu iespēju pagarināt uzturēšanās laiku vairāk par trīs mēnešiem saskaņā ar attiecīgo valstu tiesību aktiem un Savienības tiesību aktiem.
      5. pants
      Nolīguma pārvaldība
      1.   Lai izšķirtu domstarpības, ko izraisa šā nolīguma noteikumu interpretācija vai piemērošana, Līgumslēdzējas puses izmanto ekspertu komiteju (turpmāk “komiteja”), kas minēta Nolīgumā starp Eiropas Savienību un Brazīlijas Federatīvo Republiku par īstermiņa uzturēšanās vīzu režīma atcelšanu parasto pasu turētājiem.
      2.   Komiteju sasauc pēc vajadzības, ja to lūdz viena no Līgumslēdzējām pusēm.
      6. pants
      Saistība starp šo nolīgumu un pašreizējiem divpusējiem vīzu režīma atcelšanas nolīgumiem starp dalībvalstīm un Brazīliju
      Šā nolīguma noteikumi prevalē pār jebkuru tādu divpusējo nolīgumu vai pasākumu noteikumiem, kuri noslēgti starp atsevišķām dalībvalstīm un Brazīliju, ciktāl to noteikumi attiecas uz jautājumiem, kas ir šā nolīguma darbības jomā.
      7. pants
      Apmaiņa ar pasu paraugiem
      1.   Ja vien tās to jau nav izdarījušas, Brazīlija un dalībvalstis, izmantojot diplomātiskos kanālus, apmainās ar savu derīgo diplomātisko, dienesta vai oficiālo pasu paraugiem ne vēlāk kā trīsdesmit (30) dienas pēc šā nolīguma parakstīšanas dienas.
      2.   Jaunu diplomātisko, dienesta vai oficiālo pasu ieviešanas vai pašreizējo pasu pārveidošanas gadījumā Puses, izmantojot diplomātiskos kanālus, nosūta viena otrai šo jauno vai pārveidoto pasu paraugus ne vēlāk kā trīsdesmit (30) dienas pirms to piemērošanas, pievienojot sīku informāciju par šo pasu īpašībām un piemērojamību.
      8. pants
      Nobeiguma noteikumi
      1.   Līgumslēdzējas puses ratificē vai apstiprina šo nolīgumu saskaņā ar to attiecīgajām iekšējām procedūrām, un tas stājas spēkā otrā mēneša pirmajā dienā pēc dienas, kad Līgumslēdzējas puses viena otrai ir paziņojušas par iepriekšminēto procedūru pabeigšanu.
      2.   Nolīgums ir noslēgts uz neierobežotu laiku, ja vien tas netiek izbeigts saskaņā ar 5. punktu.
      3.   Šo nolīgumu var grozīt, Līgumslēdzējām pusēm rakstiski vienojoties. Grozījumi stājas spēkā pēc tam, kad Līgumslēdzējas puses ir paziņojušas viena otrai par šim nolūkam vajadzīgo iekšējo procedūru pabeigšanu.
      4.   Katra Līgumslēdzēja puse var pilnībā vai daļēji apturēt šā nolīguma darbību. Lēmumu par darbības apturēšanu otrai Līgumslēdzējai pusei paziņo ne vēlāk kā 2 mēnešus pirms šā lēmuma stāšanās spēkā. Līgumslēdzēja puse, kas apturējusi šā nolīguma piemērošanu, nekavējoties informē otru Līgumslēdzēju pusi, tiklīdz apturēšanas iemesli vairs nepastāv.
      5.   Katra Līgumslēdzēja puse var izbeigt šā nolīguma darbību, par to rakstiski paziņojot otrai pusei. Šis nolīgums zaudē spēku 90 dienas pēc minētā paziņojuma dienas.
      6.   Brazīlija var apturēt vai izbeigt šā nolīguma darbību tikai attiecībā uz visām Savienības dalībvalstīm.
      7.   Savienība var apturēt vai izbeigt šā nolīguma darbību tikai attiecībā uz visām tās dalībvalstīm.

         Briselē, divos eksemplāros angļu, bulgāru, čehu, dāņu, franču, grieķu, holandiešu, igauņu, itāļu, latviešu, lietuviešu, maltiešu, poļu, portugāļu, rumāņu, slovāku, slovēņu, somu, spāņu, ungāru, vācu un zviedru valodā, un visi teksti ir vienlīdz autentiski.
         Съставено в Брюксел на осми ноември две хиляди и десета година.
         Hecho en Bruselas, el ocho de noviembre de dos mil diez.
         V Bruselu dne osmého listopadu dva tisíce deset.
         Udfærdiget i Bruxelles den ottende november to tusind og ti.
         Geschehen zu Brüssel am achten November zweitausendzehn.
         Kahe tuhande kümnenda aasta novembrikuu kaheksandal päeval Brüsselis.
         'Εγινε στις Βρυξέλλες, στις οκτώ Νοεμβρίου δύο χιλιάδες δέκα.
         Done at Brussels on the eighth day of November in the year two thousand and ten.
         Fait à Bruxelles, le huit novembre deux mille dix.
         Fatto a Bruxelles, addì otto novembre duemiladieci.
         Briselē, divi tūkstoši desmitā gada astotajā novembrī.
         Priimta du tūkstančiai dešimtų metų lapkričio aštuntą dieną Briuselyje.
         Kelt Brüsszelben, a kétezer-tizedik év november havának nyolcadik napján.
         Magħmul fi Brussell, fit-tmien jum ta' Novembru tas-sena elfejn u għaxra.
         Gedaan te Brussel, de achtste november tweeduizend tien.
         Sporządzono w Brukseli dnia ósmego listopada roku dwa tysiące dziesiątego.
         Feito em Bruxelas, em oito de Novembro de dois mil e dez.
         Întocmit la Bruxelles la opt noiembrie două mii zece.
         V Bruseli ôsmeho novembra dvetisícdesať.
         V Bruslju, dne osmega novembra leta dva tisoč deset.
         Tehty Brysselissä kahdeksantena päivänä marraskuuta vuonna kaksituhattakymmenen.
         Som skedde i Bryssel den åttonde november tjugohundratio.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen

            За Федеративна република Бразилия
            Por la República Federativa de Brasil
            Za Brazilskou Federativní republiku
            For Den Føderative Republik Brasilien
            Für die Föderative Republik Brasilien
            Brasiilia Liitvabariigi nimel
            Για την Ομοσπονδιακή Δημοκρατία της Βραζιλίας
            For the Federative Republic of Brazil
            Pour la République fédérative du Brésil
            Per la Repubblica federativa del Brasile
            Brazīlijas Federatīvās Republikas vārdā –
            Brazilijos Federacinės Respublikos vardu
            A Brazil Szövetségi Köztársaság részéről
            Għar-Repubblika Federattiva tal-Brażil
            Voor de Federale Republiek Brazilië
            W imieniu Federacyjnej Republiki Brazylii
            Pela República Federativa do Brasil
            Pentru Republica Federativă a Braziliei
            Za Brazílsku federatívnu republiku
            Za Federativno republiko Brazilijo
            Brasilian liittotasavallan puolesta
            För Förbundsrepubliken Brasilien


title: 2013/546/ES: Eiropas Parlamenta Lēmums ( 2013. gada 17. aprīlis ) par Eiropas Savienības 2011. finanšu gada vispārējā budžeta izpildes apstiprināšanu, V iedaļa – Revīzijas palāta#Eiropas Parlamenta Rezolūcija ( 2013. gada 17. aprīlis ), ar konstatējumiem, kas ir neatņemama daļa no lēmuma par Eiropas Savienības 2011. finanšu gada vispārējā budžeta izpildes apstiprināšanu, V iedaļa – Revīzijas palāta

text:
               16.11.2013

               LV

               Eiropas Savienības Oficiālais Vēstnesis

               L 308/122

         EIROPAS PARLAMENTA LĒMUMS
   (2013. gada 17. aprīlis)
   par Eiropas Savienības 2011. finanšu gada vispārējā budžeta izpildes apstiprināšanu, V iedaļa – Revīzijas palāta
   (2013/546/ES)
   EIROPAS PARLAMENTS,

               —

               ņemot vērā Eiropas Savienības 2011. finanšu gada vispārējo budžetu (1),

               —

               ņemot vērā Eiropas Savienības konsolidētos gada pārskatus par 2011. finanšu gadu (COM(2012) 436 – C7-0228/2012) (2),

               —

               ņemot vērā Revīzijas palātas gada pārskatu par budžeta izpildi 2011. finanšu gadā, ar iestāžu atbildēm (3),

               —

               ņemot vērā deklarāciju par pārskatu ticamību, kā arī par pakārtoto darījumu likumību un pareizību (4), ko Revīzijas palāta iesniegusi par 2011. finanšu gadu saskaņā ar Līguma par Eiropas Savienības darbību 287. pantu,

               —

               ņemot vērā Līguma par Eiropas Savienības darbību 314. panta 10. punktu, kā arī 317., 318. un 319. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un jo īpaši tās 50., 86., 145., 146. un 147. pantu,

               —

               ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (6) un jo īpaši tās 164., 165. un 166. pantu,

               —

               ņemot vērā Reglamenta 77. pantu un VI pielikumu,

               —

               ņemot vērā Budžeta kontroles komitejas ziņojumu (A7-0092/2013),

               1.

               sniedz Revīzijas palātas ģenerālsekretāram apstiprinājumu par Revīzijas palātas 2011. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam šo lēmumu un rezolūciju, kas ir tā neatņemama daļa, nosūtīt Padomei, Komisijai, Tiesai, Revīzijas palātai, Eiropas Ombudam un Eiropas Datu aizsardzības uzraudzītājam, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerālsekretārs

         Klaus WELLE

      (1)  OV L 68, 15.3.2011.

      (2)  OV C 348, 14.11.2012., 1. lpp.

      (3)  OV C 344, 12.11.2012., 1. lpp.

      (4)  OV C 348, 14.11.2012., 130. lpp.

      (5)  OV L 248, 16.9.2002., 1. lpp.

      (6)  OV L 298, 26.10.2012., 1. lpp.

      EIROPAS PARLAMENTA REZOLŪCIJA
      (2013. gada 17. aprīlis),
      ar konstatējumiem, kas ir neatņemama daļa no lēmuma par Eiropas Savienības 2011. finanšu gada vispārējā budžeta izpildes apstiprināšanu, V iedaļa – Revīzijas palāta
      EIROPAS PARLAMENTS,

                  —

                  ņemot vērā Eiropas Savienības 2011. finanšu gada vispārējo budžetu (1),

                  —

                  ņemot vērā Eiropas Savienības konsolidētos gada pārskatus par 2011. finanšu gadu (COM(2012) 436 – C7-0228/2012) (2),

                  —

                  ņemot vērā Revīzijas palātas gada pārskatu par budžeta izpildi 2011. finanšu gadā, ar iestāžu atbildēm (3),

                  —

                  ņemot vērā deklarāciju par pārskatu ticamību, kā arī par pakārtoto darījumu likumību un pareizību (4), ko Revīzijas palāta iesniegusi par 2011. finanšu gadu saskaņā ar Līguma par Eiropas Savienības darbību 287. pantu,

                  —

                  ņemot vērā Līguma par Eiropas Savienības darbību 314. panta 10. punktu, kā arī 317., 318. un 319. pantu,

                  —

                  ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un jo īpaši tās 50., 86., 145., 146. un 147. pantu,

                  —

                  ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (6) un jo īpaši tās 164., 165. un 166. pantu,

                  —

                  ņemot vērā Reglamenta 77. pantu un VI pielikumu,

                  —

                  ņemot vērā Budžeta kontroles komitejas ziņojumu (A7-0092/2013),

                  1.

                  norāda, ka Revīzijas palātas gada pārskatus revidē neatkarīgs ārējais auditors (PricewaterhouseCoopers SARL), lai šai iestādei tiktu piemēroti tādi paši pārredzamības un pārskatatbildības principi, kādus tā piemēro revidējamajām iestādēm; norāda uz revidenta atzinumu, ka “finanšu pārskats sniedz patiesu priekšstatu par Eiropas Revīzijas palātas finanšu stāvokli”;

                  2.

                  uzsver, ka 2011. gadā Revīzijas palātas saistību apropriācijas bija EUR 134 337 000 (2010. gadā – EUR 148 600 000) un ka pagājušajā gadā šo apropriāciju izpilde bija 93 %; norāda, ka Revīzijas palātas budžets ir paredzēts tikai administratīvām vajadzībām;

                  3.

                  mudina Revīzijas palātu arī turpmāk vērtēt savas darbības kvalitāti un ietekmi; aicina pievērst īpašu uzmanību ārējo ekspertu sniegtajiem vērtējumiem par Revīzijas palātas ziņojumu saturu un noformējumu; norāda, ka 2011. gadā eksperti ar to bija mazāk apmierināti nekā iepriekš, un lūdz Revīzijas palātu paskaidrot tā iemeslus;

                  4.

                  pauž gandarījumu par to, ka Revīzijas palāta ir uzlabojusi savu finanšu pārvaldību, kas jo īpaši panākts, ieviešot sistēmu, saskaņā ar kuru pārbauda to, kā revidētās iestādes īsteno sniegtos ieteikumus; uzskata, ka panāktais īstenošanas līmenis ir ļoti labs, un vēlas zināt, cik daudz laika paiet no brīža, kad tiek paziņots vērtējums, līdz brīdim, kad tiek saņemtas atbildes no revidētajām iestādēm;

                  5.

                  atgādina Revīzijas palātai, ka tai ir jāievēro plānos noteiktie grafiki arī tad, ja nav konkrēta termiņa, kā tas ir Revīzijas palātas īpašo ziņojumu gadījumā; uzskata, ka jāpalielina paredzētajā laikā pieņemto ziņojumu īpatsvars;

                  6.

                  aicina Revīzijas palātu katrā no īpašajiem ziņojumiem iekļaut laika grafiku informācijas sniegšanai par visiem ziņojuma sagatavošanas posmiem (no faktu izpētes līdz publikācijai);

                  7.

                  uzskata par pareizu, ka Revīzijas palāta pievērš lielu uzmanību paziņojumiem par sākotnējiem konstatējumiem; šā iemesla dēļ aicina Revīzijas palātu veikt efektīvus pasākumus, lai palielinātu to paziņojumu skaitu, kas tiek sniegti divu mēnešu laikā;

                  8.

                  atzinīgi vērtē to, ka 2011. gadā ir palielināts revidentu štata vietu skaits salīdzinājumā ar darbiniekiem citos dienestos; atzinīgi vērtē Revīzijas palātas nemitīgos centienos uzlabot atbalsta dienestu darbības efektivitāti; tomēr pauž nožēlu par to, ka 2011. gadā vēl aizvien bija daudz neaizpildītu revidentu štata vietu (25 neaizpildītas vietas), kaut arī šādu vietu skaits bija mazāks nekā iepriekšējā gadā (44 vietas 2010. gadā); aicina Revīzijas palātu paātrināt jaunu darbinieku pieņemšanu, lai aizpildītu vakantās revidentu štata vietas;

                  9.

                  norāda uz ievērojamu ģeogrāfisku nelīdzsvarotību attiecībā uz direktoru amatiem – tajos ir četri Apvienotās Karalistes valstspiederīgie un pa vienam pārstāvim no Francijas, Spānijas, Beļģijas, Dānijas, Grieķijas, Īrijas un Itālijas;

                  10.

                  uzskata, ka starp direktoriem un nodaļu vadītājiem vēl aizvien trūkst dzimumu līdzsvara (72 % vīriešu un 28 % sieviešu); ar gandarījumu konstatē, ka palielinās sieviešu īpatsvars AD kategorijas amatos; tomēr norāda, ka visos darbinieku līmeņos ir svarīgi nodrošināt ģeogrāfisko līdzsvaru; prasa, lai Revīzijas palāta norāda arī dalījumu pēc valstspiederības;

                  11.

                  aicina Revīzijas palātu arī turpmāk saglabāt pēc iespējas labāku darba vidi saviem darbiniekiem un Palātas locekļiem; aicina Palātu novērtēt, ko iespējams mācīties no nesen atklātā gadījuma par aizskaršanu darba vietā, un vai Revīzijas palātas izmantotā izmeklēšanas procedūra pilnībā atbilda palātas reglamentam;

                  12.

                  aicina veikt profilaktiskus pasākumus, lai nepieļautu aizskaršanu darba vietā, un sniegt ziņas par visiem pasākumiem, kas veikti attiecībā uz Revīzijas palātas locekļu biroju darbiniekiem;

                  13.

                  pauž atzinību Revīzijas palātai par tās Tulkošanas direktorāta ārkārtīgi efektīvo darbību un par to, ka paredzētajā laikā un iekļaujoties paredzētajā budžetā ir pabeigta ēkas K3 celtniecība;

                  14.

                  aicina sniegt informāciju par to, kāpēc Revīzijas palātas jaunā IT sistēma Asist vēl nav ieviesta un kādas problēmas ir radušās; aicina norādīt pa pozīcijām gan līdzšinējās izmaksas, gan iespējamās izmaksas nākotnē, kā arī informēt par to, kad šo programmu plānots ieviest;

                  15.

                  norāda, ka 2011. gadā Revīzijas palāta veica 379 revīzijas apmeklējumus: 343 – dalībvalstīs un 36 – trešās valstīs; aicina Revīzijas palātu palielināt gan revīzijas apmeklējumu skaitu, gan to efektivitāti;

                  16.

                  norāda, ka 2011. gadā Revīzijas palāta ziņoja Eiropas Birojam krāpšanas apkarošanai (OLAF) par septiņiem gadījumiem, kuros revīzijas darbību rezultātā tai bija radušās aizdomas par krāpšanu; norāda, ka divos gadījumos OLAF nolēma uzsākt izmeklēšanu un abos gadījumos izmeklēšana vēl nav pabeigta; aicina Revīzijas palātu precizēt, vai to lietu skaits, kas nodotas OLAF, un izmeklēšanā esošo lietu procentuālais īpatsvars atspoguļo patieso korupcijas līmeni saistībā ar Savienības līdzekļu izmantošanu, un, ja tā nav, paskaidrot, ko tā ierosina darīt abu rādītāju paaugstināšanai;

                  17.

                  turklāt norāda, ka 2011. gadā Revīzijas palāta nodeva OLAF 17 lietas, kurās tai bija radušās aizdomas par krāpšanu, izskatot saņemtās denunciācijas vēstules; atbalsta Revīzijas palātas nepārtraukto ciešo sadarbību ar OLAF un mudina Revīzijas palātu novērtēt, vai un kā ir iespējams palielināt šādu lietu skaitu, uzlabojot Revīzijas palātas vispārējo tēlu, rīcību un efektivitāti šajā jomā;

                  18.

                  atzinīgi vērtē Revīzijas palātas un Parlamenta Budžeta kontroles komitejas sadarbību, proti, pasākumus, kas veikti sakarā ar iepriekšējo gadu budžeta izpildes apstiprināšanas rezolūcijām, un to, ka regulāri tiek saņemta Parlamenta pieprasītā informācija;

                  19.

                  ņem vērā iekšējās revīzijas dienesta veiktos pēcpārbaudes pasākumus, ar kuriem ir apzināts jau esošo kontroļu progress un pasākumi, ko revidētie dienesti ir veikuši, lai īstenotu rīcības plānus, par kuriem panākta vienošanās; prasa, lai tiktu sniegta informācija par šo dienestu īstenotajiem pasākumiem un panāktajiem rezultātiem;

                  20.

                  atzinīgi vērtē Revīzijas palātas Īpašo ziņojumu Nr. 19/2012 par Revīzijas palātas īpašo ziņojumu pēcpārbaudi;

                  21.

                  cer, ka gada darbības pārskatā par 2012. gadu tiks iekļauts apkopojums par galvenajiem secinājumiem, kuri izriet no iekšējā revīzijas dienesta veikto ex post pārbaužu uzraudzības, un par ietekmi, kāda to izraisītajām pārmaiņām ir bijusi uz Revīzijas palātas iekšējo kontroli;

                  22.

                  konstatē, ka Revīzijas palātas Stratēģijas 2009.–2013. gadam termiņa vidusposma pārskatā ir secināts, ka galvenie procesi tiek pārvaldīti un līdz šim veiktais progress tiek precīzi atspoguļots;

                  23.

                  ar interesi sagaida otro salīdzinošo novērtējumu, ko Revīzijas palāta sāks 2013. gadā un kurā galvenā uzmanība tiks pievērsta lietderības revīzijai Eiropas Revīzijas palātā; prasa informāciju par 2012. gadā veiktā pirmā izmēģinājuma salīdzinošā vērtējuma secinājumu īstenošanu;

                  24.

                  piekrīt iekšējās revīzijas dienesta ieteikumiem izveidot jaunu galveno darbības rādītāju kopumu stratēģijas izpildes novērtēšanai.

         (1)  OV L 68, 15.3.2011.

         (2)  OV C 348, 14.11.2012., 1. lpp.

         (3)  OV C 344, 12.11.2012., 1. lpp.

         (4)  OV C 348, 14.11.2012., 130. lpp.

         (5)  OV L 248, 16.9.2002., 1. lpp.

         (6)  OV L 298, 26.10.2012., 1. lpp.


title: 2011/606/ES: Eiropas Parlamenta Lēmums ( 2011. gada 10. maijs ) par Eiropas GNSS uzraudzības iestādes 2009. finanšu gada budžeta izpildes apstiprināšanu#Eiropas Parlamenta Rezolūcija ( 2011. gada 10. maijs ) ar konstatējumiem, kas ir neatņemama daļa no Lēmuma par Eiropas GNSS uzraudzības iestādes 2009. finanšu gada budžeta izpildes apstiprināšanu

text:
               27.9.2011

               LV

               Eiropas Savienības Oficiālais Vēstnesis

               L 250/232

         EIROPAS PARLAMENTA LĒMUMS
   (2011. gada 10. maijs)
   par Eiropas GNSS uzraudzības iestādes 2009. finanšu gada budžeta izpildes apstiprināšanu
   (2011/606/ES)
   EIROPAS PARLAMENTS,

               —

               ņemot vērā Eiropas GNSS uzraudzības iestādes 2009. finanšu gada galīgos pārskatus,

               —

               ņemot vērā Revīzijas palātas ziņojumu par Eiropas GNSS uzraudzības iestādes 2009. finanšu gada pārskatiem, ar Iestādes atbildēm (1),

               —

               ņemot vērā Padomes 2011. gada 15. februāra ieteikumu (05892/2011 – C7-0052/2011),

               —

               ņemot vērā EK līguma 276. pantu un Līguma par Eiropas Savienības darbību 319. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

               —

               ņemot vērā Padomes 2004. gada 12. jūlija Regulu (EK) Nr. 1321/2004 par Eiropas satelītu radionavigācijas programmu vadības struktūru izveidi (3) un jo īpaši tās 12. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (4), un jo īpaši tās 94. pantu,

               —

               ņemot vērā Reglamenta 77. pantu un VI pielikumu,

               —

               ņemot vērā Budžeta kontroles komitejas ziņojumu (A7-0103/2011),

               1.

               sniedz GNSS uzraudzības iestādes izpilddirektoram apstiprinājumu par Iestādes 2009. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam šo lēmumu un rezolūciju, kas ir tā neatņemama daļa, nosūtīt Eiropas GNSS uzraudzības aģentūras (iepriekš – Eiropas GNSS uzraudzības iestāde) izpilddirektoram, Padomei, Komisijai un Revīzijas palātai, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Jerzy BUZEK

            Ģenerālsekretārs

         Klaus WELLE

      (1)  OV C 338, 14.12.2010., 114. lpp.

      (2)  OV L 248, 16.9.2002., 1. lpp.

      (3)  OV L 246, 20.7.2004., 1. lpp.

      (4)  OV L 357, 31.12.2002., 72. lpp.

      EIROPAS PARLAMENTA REZOLŪCIJA
      (2011. gada 10. maijs)
      ar konstatējumiem, kas ir neatņemama daļa no Lēmuma par Eiropas GNSS uzraudzības iestādes 2009. finanšu gada budžeta izpildes apstiprināšanu
      EIROPAS PARLAMENTS,

                  —

                  ņemot vērā Eiropas GNSS uzraudzības iestādes 2009. finanšu gada galīgos pārskatus,

                  —

                  ņemot vērā Revīzijas palātas ziņojumu par Eiropas GNSS uzraudzības iestādes 2009. finanšu gada pārskatiem, ar Iestādes atbildēm (1),

                  —

                  ņemot vērā Padomes 2011. gada 15. februāra ieteikumu (05892/2011 – C7-0052/2011),

                  —

                  ņemot vērā EK līguma 276. pantu un Līguma par Eiropas Savienības darbību 319. pantu,

                  —

                  ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

                  —

                  ņemot vērā Padomes 2004. gada 12. jūlija Regulu (EK) Nr. 1321/2004 par Eiropas satelītu radionavigācijas programmu vadības struktūru izveidi (3) un jo īpaši tās 12. pantu,

                  —

                  ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (4), un jo īpaši tās 94. pantu,

                  —

                  ņemot vērā Reglamenta 77. pantu un VI pielikumu,

                  —

                  ņemot vērā Budžeta kontroles komitejas ziņojumu (A7-0103/2011),

                  A.

                  tā kā Eiropas GNSS uzraudzības iestāde ieguva finansiālo autonomiju 2006. gadā;

                  B.

                  tā kā Revīzijas palāta norādīja, ka tā nevarēja sniegt atzinumu par Eiropas GNSS uzraudzības iestādes 2007. finanšu gada pārskatiem, un norādīja, ka viss Galileo projekts tika pārskatīts 2007. gadā un ka Iestādes pārskati tika sagatavoti neskaidrā tiesiskā vidē;

                  C.

                  tā kā Revīzijas palāta ticamības deklarācijā par 2008. finanšu gada pārskatu ticamību un pakārtoto darījumu likumību un pareizību ir iekļāvusi piezīmes;

                  D.

                  tā kā 2010. gada 5. maijā Parlaments sniedza Iestādes izpilddirektoram apstiprinājumu par Iestādes 2008. finanšu gada budžeta izpildi (5) un lēmumam par budžeta izpildes apstiprināšanu pievienotajā rezolūcijā cita starpā:

                              —

                              pauda nožēlu, ka Revīzijas palāta ticamības deklarācijā par 2008. finanšu gada pārskatu ticamību un pakārtoto darījumu likumību un pareizību ir iekļāvusi piezīmes,

                              —

                              pauda bažas par to, ka, lai gan saskaņā ar Regulu (EK) Nr. 683/2008 (6) Komisija kopš 2009. gada 1. janvāra ir atbildīga par Eiropas satelītnavigācijas programmu (EGNOS un Galileo) īstenošanu un līdzekļu pārvaldību, līdz 2008. gada beigām Komisijai nebija nodotas ne darbības, ne aktīvi, un ne Komisijas, ne Iestādes attiecīgajos gada pārskatos jaunais pienākumu sadalījums nebija skaidri atspoguļots;

                  E.

                  tā kā Revīzijas palāta norādīja, ka tā ir guvusi pamatotu pārliecību, ka gada pārskati par 2009. finanšu gadu ir ticami un ka pakārtotie darījumi ir likumīgi un pareizi;

                  F.

                  tā kā Iestādes 2009. gada budžets bija EUR 44 400 000, t. i., par 64 % mazāks nekā 2008. finanšu gadā,

         Budžeta un finanšu pārvaldība

                  1.

                  atzinīgi vērtē to, ka pēc Regulas (EK) Nr. 683/2008 stāšanās spēkā Komisijai 2009. gada decembrī tika nodota lielākā daļa ar EGNOS un Galileo programmām saistīto darbību un aktīvu; norāda, ka pārējās darbības un aktīvi bija jānodod 2010. gadā;

                  2.

                  norāda uz Revīzijas palātas paziņojumu par to, ka “7. pamatprogrammas/Galileo/1. priekšlikumu konkursa” dotāciju procedūras (EUR 17 500 000) izslēgšanas kritēriji netika publicēti un pārbaudīti un attiecībā uz atbilstības kritērijiem Iestāde ne vienmēr pierādīja, ka tā ir pārbaudījusi, vai potenciālie saņēmēji, kas piedalījās kādā no tēmām, atbilst mazo un vidējo uzņēmumu kritērijiem;

                  3.

                  norāda arī uz to, ka galīgajā budžetā, kuru Iestāde publicēja 2010. gada 31. martā, nebija parādīts Administratīvās padomes apstiprinātais 2009. gada galīgais budžets un nebija iekļauti tās ieņēmumi; tādēļ mudina Iestādi labot šo situāciju un informēt budžeta izpildes apstiprinātājiestādi par izmaiņām;

         Cilvēkresursi

                  4.

                  pauž nožēlu par darbinieku atlases procedūru nepilnībām, kuras apdraud šo procedūru pārredzamību; norāda, ka Revīzijas palāta ziņoja, ka attiecībā uz četrām personāla atlases procedūrām, kurām tika veikta revīzija, nebija pierādījumu tam, ka pirms vērtēšanas uzsākšanas būtu definēts atlases kritēriju svērums un obligātās prasības kandidātiem, lai tos uzaicinātu uz rakstiskajiem pārbaudījumiem un intervijām, un nebija pierādījumu tam, ka rakstisko pārbaudījumu un interviju jautājumi būtu definēti pirms atlasīto kandidātu īsā saraksta sastādīšanas; tāpēc aicina Iestādi labot šo situāciju, uzlabojot atlases procedūras;

                  5.

                  uzsver arī vajadzību novērst vienlīdzīgas attieksmes principa pārkāpumus atbilstības kritēriju piemērošanā darbā pieņemšanas procedūrās, kurās piedalās gan iekšēji, gan ārēji kandidāti; atzīst, ka faktiski Revīzijas palāta ziņoja, ka vienā no darbā pieņemšanas procedūrām, kurām tika veikta revīzija, viens no kandidātiem tika atzīts par atbilstīgu, lai gan jau pašā procedūras sākumā bija noskaidrots, ka viņš neatbilda atlases kritērijiem, bet bija iekšējais kandidāts;

         Iekšējā revīzija

                  6.

                  atzīst, ka Iekšējās revīzijas dienests (IRD) veica iekšējo revīziju 2007. gada novembrī un izpildes pārbaudes revīzijas 2008. gada oktobrī un 2009. gada decembrī; norāda, ka atlikušie divi svarīgie IRD ieteikumi, kas vēl jāīsteno, ir saistīti ar sensitīviem amatiem un darba aprakstiem;

                  7.

                  norāda, ka lēmumam par budžeta izpildes apstiprināšanu ir pievienoti arī horizontāla rakstura konstatējumi, kas iekļauti 2011. gada 10. maija rezolūcijā (7) par aģentūru darbību, finanšu pārvaldību un kontroli.

         (1)  OV C 338, 14.12.2010., 114. lpp.

         (2)  OV L 248, 16.9.2002., 1. lpp.

         (3)  OV L 246, 20.7.2004., 1. lpp.

         (4)  OV L 357, 31.12.2002., 72. lpp.

         (5)  OV L 252, 25.9.2010., 218. lpp.

         (6)  Eiropas Parlamenta un Padomes 2008. gada 9. jūlija Regula (EK) Nr. 683/2008 par Eiropas satelītu radionavigācijas programmu (EGNOS un Galileo) turpmāku īstenošanu (OV L 196, 24.7.2008., 1. lpp.).

         (7)  Pieņemtie teksti, P7_TA(2011)0163 (skatīt šā Oficiālā Vēstneša 269. lpp.).